Mees gesoekte misdadiger vir 93 jaar gevonnis danksy fyn speurwerkLt. kol. Alet Pratt (Foto: Verskaf) Een van die mees gesoekte misdadigers in die land is sowat twee weke gelede in die Pretoriase streekhof vir byna twee dekades se misdrywe tot 93 jaar tronkstraf gevonnis. Dít is te danke aan lt.kol. Alet Pratt, speurhoof van Sinoville-polisiestasie in Pretoria, se jare lange fyn speurwerk. Eugene Thapelo Lebona is op 18 Februarie 2014 in sy huurhuis in die Midstream-landgoed in hegtenis geneem op 16 aanklagte van diefstal, waaronder motordiefstal, roof met verswarende omstandighede, die besit van ongelisensieerde vuurwapens en ammunisie en huisroof. Volgens Vernon Smith, die ondervoorsitter van die Gautengse provinsiale gemeenskapspolisiëringsraad, verneem hulle dat Lebona reeds vanaf 2003 verskeie roofmisdade gepleeg het in Welkom, Orkney, Bloemfontein, Rustenburg, Pretoria en Johannesburg. Smith glo vas daar is nog baie ander misdrywe waarvan die polisie nie bewus is nie. “Uiteindelik is Lebona jare later danksy die uitstekende speurwerk van Pratt in sy weelderige huis, waar hy soos ŉ koning van al sy misdrywe geleef het, gevang,” sê Smith. Smith sê Pratt het sowat vier jaar gelede intensiewe ondersoek begin instel om Lebona vas te trek. “Sy was baie toegewyd en het beslis veel meer as haar plig gedoen om seker te maak Lebona word opgesluit. Sy moes soveel persoonlike opofferings maak,” sê Smith. Smith vertel Dinsdagmiddag aan Maroela Media Pratt het al Lebona se hofverskynings bygewoon en seker gemaak dat sy borgtogaansoeke teengestaan word. Met groot sukses is Lebona se borgtogaansoeke vanaf 2014 nog elke keer teengestaan. “Ons wil Pratt hartlik bedank vir haar toewyding en deursettingsvermoë om die saak deur te voer. Dit is speurders soos Pratt, die onbesonge helde van die polisie, van wie die meeste Suid-Afrikaners nooit hoor nie. Sy het hard gewerk om seker te maak daar is een misdadiger minder wat vry op straat loop,” sê Smith trots. Volgens Smith word die polisie nooit genoeg bedank vir hul goeie werk nie. “Ons almal is geneig om die polisie maklik te kritiseer wanneer hulle nie hul plig doen nie, maar ons vergeet soms om dankie te sê vir diegene wat uitstekende werk verrig.”